Broj: 711-I-78-Pp-15-22/23-06-23

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“, broj 105/14.), **u predmetu** **obveznika Ignacija Čuture, člana Uprave trgovačkog društva Hrvatska Lutrija d.o.o. do 10. travnja 2022. te predsjednika Uprave istog trgovačkog društva od 11. travnja 2022.**,na stručnom sastanku Povjerenstva održanom dana 10. siječnja 2023., donosi sljedeći

 **ZAKLJUČAK**

 **Postupak za odlučivanje o sukobu interesa protiv obveznika Ignacija Čuture, člana Uprave trgovačkog društva Hrvatska Lutrija d.o.o. do 10. travnja 2022. te predsjednika Uprave istog trgovačkog društva od 11. travnja 2022., u odnosu na okolnost zapošljavanja …, šogora obveznikove sestre, u trgovačkom društvu Hrvatska Lutrija d.o.o., neće se pokrenuti s obzirom na to da iz prikupljene dokumentacije i očitovanja nije utvrđeno da je obveznik Ignacije Čutura sudjelovao u navedenom postupku zapošljavanja slijedom čega nije utvrđena niti moguća povreda odredbi Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19.).**

Obrazloženje

Povjerenstvo je dana 11. siječnja 2022. zaprimilo neanonimnu prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-272-Pp-15/22-01-2. U predmetnoj prijavi navodi se da je u kolovozu 2021. u ispostavi trgovačkog društva Hrvatska Lutrija d.o.o. u odjelu direktne prodaje zaposlen … koji je brat …, a čija je supruga … ujedno i sestra obveznika Ignacija Čuture. Prema navodima prijave po poslovnicama trgovačkog društva Hrvatska Lutrija d.o.o. širila se priča da se za … traži adekvatno mjesto o čemu su obaviješteni i voditelji poslovnica te je krenula priprema za imenovanje navedene osobe za voditelja svih poslovnica unatoč nedostatku iskustva, znanja i ostalih odgovarajućih osobina, a kako je krajem siječnja 2022. spomenutom istjecao ugovor o radu na određeno vrijeme, potvrđeno je kako će mu se ponuditi novi ugovor s novim radnim mjestom i znatno višom plaćom.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog Zakona.

Povjerenstvo je izvršilo uvid u podatke sudskog registra Trgovačkog suda u Zagrebu za trgovačko društvo Hrvatska Lutrija d.o.o. te je utvrdilo da je jedini osnivač navedenog trgovačkog društva Republika Hrvatska te da je Ignacije Čutura bio član Uprave istog trgovačkog društva do 10. travnja 2022., a od 11. travnja 2022. je predsjednik Uprave tog trgovačkog društva. Sukladno navedenom, Ignacije Čutura u obvezi je postupati u skladu s odredbama ZSSI-a.

Istu obvezu je obveznik imao i prije stupanja na snagu ZSSI-a, tj. prije 25. prosinca 2021., budući da su sukladno članku 3. stavku 1. točki 37. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu ZSSI/11) dužnosnici u smislu toga Zakona bili i predsjednici i članovi uprava trgovačkih društava koja su u većinskom državnom vlasništvu.

Povjerenstvo je radi utvrđivanja postoje li pretpostavke za pokretanje postupka protiv obveznika Ignacija Čuture dopisom Broj: 711-I-386-Pp-15/22-02-19 od 11. veljače 2022. od trgovačkog društva Hrvatska Lutrija d.o.o. zatražilo očitovanje je li u istom trgovačkom društvu zaposlen …, od kada i na kojim poslovima, je li zasnivanju radnog odnosa prethodio natječaj i gdje je objavljen, ako je zapošljavanju po natječaju prethodio postupak testiranja, zatražen je uvid u natječajnu dokumentaciju i u postupak koji je prethodio odabiru i sklapanju ugovora o radu, a ako nije postojala obveza raspisivanja natječaja, na koji je način imenovani iskazao namjeru za zapošljavanjem odnosno je li zaposlen na nečiji prijedlog ili preporuku te je li član Uprave Ignacije Čutura sudjelovao u postupku zapošljavanja iste osobe.

Trgovačko društvo Hrvatska Lutrija d.o.o. na spomenuto je traženje odgovorilo dopisom Broj: DPOS-05-2022/16757 od 5. travnja 2022. u kojem je navelo da je u istom … bio zaposlen na poslovima prodavača u razdoblju od 11. lipnja 2021. do 10. veljače 2022. te da mu je radni odnos prestao sporazumno i to temeljem zahtjeva samog radnika. U očitovanju se dalje navodi da je imenovani iskazao interes za rad u trgovačkom društvu Hrvatska Lutrija d.o.o. prijavljujući se na otvoreni natječaj koji se nalazi na stranicama karijere istog trgovačkog društva. U nastavku se napominje da trgovačko društvo Hrvatska Lutrija d.o.o. nema obvezu raspisivanja natječaja jer ne zapošljava javne službenike i namještenike, no isto zbog transparentnosti prilikom zapošljavanja raspisuje natječaje na stranicama poput MojPosao, posao.hr, stranicama Hrvatskog zavoda za zapošljavanje i sl. Također, napominje se da je zapošljavanje kandidata iz baze otvorenih zamolbi za radno mjesto prodavača uobičajena praksa u trgovačkom društvu Hrvatska Lutrija d.o.o. posebice vezano uz radno mjesto prodavača gdje je velika fluktuacija radnika te da je u konkretnom selekcijskom postupku sudjelovalo više kandidata, međutim veći broj kandidata je ili odustao ili je odbio ponuđeni posao prodavača te su toga dana odabrani kandidati koji su prihvatili uvjete koje trgovačko društvo nudi za radno mjesto prodavača, među kojima je bio i …. U očitovanju se dalje navodi da se selekcijski postupak, kada je riječ o zapošljavanju prodavača, temelji na razmatranju životopisa i intervjua s kandidatima, kao što je bilo provedeno i u ovom postupku, pri čemu u svakom postupku zapošljavanja sudjeluje povjerenstvo koje se sastoji od dva člana iz Sektora u odnosu na koji se traži kandidat i predstavnika Službe ljudskih potencijala. Naposljetku se u očitovanju ističe da u konkretnom postupku zapošljavanja nije sudjelovao Ignacije Čutura, već da je u selekcijskom postupku sudjelovalo povjerenstvo koje predlaže zapošljavanje, dok je sam Ugovor o radu potpisao predsjednik Uprave koji je nadležan za sva kadrovska pitanja u trgovačkom društvu Hrvatska Lutrija d.o.o.

U prilog dopisu trgovačkog društva Hrvatska Lutrija d.o.o. dostavljena je preslika otvorene prijave … na natječaj za radno mjesto prodavača s aplikacije Talentlyft te prijedlog Povjerenstva za odabir kandidata od 1. lipnja 2021. kojim je, pored još jedne osobe, Upravi trgovačkog društva Hrvatska Lutrija d.o.o. … predložen za zapošljavanje u radni odnos na određeno vrijeme od tri mjeseca.

U prilog dopisu trgovačkog društva Hrvatska Lutrija d.o.o. dostavljeni su i Ugovori o radu na određeno vrijeme … br. 05-2-2021/25863-01 od 9. lipnja 2021., br. 05-2-2021/41809-02 od 22. rujna 2021. i br. 05-2-2021/51271-34 25. studenoga 2021. koje je isti sklopio s Mariom Musom, tadašnjim predsjednikom Uprave trgovačkog društva Hrvatska Lutrija d.o.o., kao i zahtjev … za sporazumnim raskidom Ugovora o radu od dana 10. veljače 2022. te Sporazum o prestanku Ugovora o radu na određeno vrijeme HLUR-05-2-2022/7026 od 8. veljače 2022. koji je … također sklopio s Mariom Musom, tadašnjim predsjednikom Uprave trgovačkog društva Hrvatska Lutrija d.o.o.

Povjerenstvo je također dopisom Broj: 711-I-387-Pp-15/22-03-19 od 20. ožujka 2022. od Gradskog ureda za opću upravu i imovinsko-pravne poslove, Sektora za građanska stanja, zatražilo očitovanje o eventualnom odnosu srodstva između obveznika Ignacija Čuture i … te je u odgovoru na navedeno zaprimilo izvatke iz matice rođenih za obje navedene osobe iz kojih proizlazi da se radi o bratu i sestri te da je … sklopila brak s … nakon čega je promijenila prezime u ….

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 5. stavkom 1. točkom 3. ZSSI-a propisano je da je u smislu toga Zakona član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika dok je točkom 6. propisano da su povezane osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 9. stavkom 1. ZSSI-a propisano je da obveznik dužan ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da će se obveznik, ako nije drukčije propisano zakonom, izuzeti od donošenja, odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba odnosno poslodavaca kod kojih je bio u radnom odnosu u posljednje dvije godine prije stupanja na dužnost.

S obzirom na odredbe članka 32. i 41. ZSSI-a, te da je u ovome slučaju Pp-15/22 spis formiran nakon stupanja ZSSI-a na snagu, a obveznik je obnašao dužnost člana Uprave trgovačkog društva Hrvatska Lutrija d.o.o. do 10. travnja 2022. te predsjednika Uprave istog trgovačkog društva od 11. travnja 2022., postupak će se voditi sukladno procesnim odredbama ZSSI-a, dok bi se eventualne povrede utvrđivale primjenom odredaba ZSSI/11-a koji je bio na snazi u trenutku kada su nastale okolnosti koje su predmet ispitivanja u ovom predmetu, imajući u vidu da je Ignacije Čutura i prema odredbama ZSSI/11-a bio u obvezi postupati u skladu s istima.

ZSSI/11 nije sadržavao odredbe o deklariranju sukoba interesa i nesudjelovanju u odlučivanju koje su sadržane u članku 9. ZSSI-a dok je definicija povezanih osoba uređena na identičan način u oba zakona. Također, u oba zakona je kao jedno od zabranjenih djelovanja dužnosnika utvrđena zabrana zlouporabe posebnih prava dužnosnika odnosno obveznika koja proizlaze ili su potrebna za obavljanje dužnosti.

Nastavno na sve navedeno, Povjerenstvo je utvrdilo da u konkretnom slučaju nisu ispunjene pretpostavke za pokretanje postupka protiv obveznika Ignacija Čuture zbog povrede materijalnih odredbi ZSSI/11-a, budući da nije utvrđeno da bi navedeni obveznik na bilo koji način uopće sudjelovao u postupku zapošljavanja … na radnom mjestu prodavača u trgovačkom društvu Hrvatska Lutrija d.o.o., slijedom čega nije utvrđivana niti daljnja povezanost obveznika s … u smislu odredbi ZSSI/11-a.

Sukladno navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ignacije Čutura, osobnom dostavom
2. Podnositelju prijave, putem e-mail adrese
3. Objava na internetskim stanicama Povjerenstva po urednoj dostavi obvezniku

 4. Pismohrana